Þingræður haldnar á Alþingi Íslendinga



Svohljóðandi bréf hefur borist: „Reykjavík, 21. nóv. 1983. Formaður þingflokks sjálfstæðismanna hefur í dag ritað mér á þessa leið: „Samkvæmt beiðni Halldórs Blöndals, 5. þm. Norðurl. e., er vegna utanfarar í opinberum erindum mun ekki geta sótt þingfundi á næstunni, leyfi ég mér með skírskotun til 138. gr. laga um kosningar til Alþingis að óska þess, að 1. varamaður Sjálfstfl. í Norðurl. e., Björn Dagbjartsson matvælaverkfræðingur, taki sæti á Alþingi í fjarveru hans. Þetta er yður, herra forseti, hér með tilkynnt. Ingvar Gíslason, forseti Nd.“ Björn Dagbjartsson hefur áður setið á þessu þingi. Býð ég hann velkominn til starfa. Enn fremur hafa borist svohljóðandi bréf: „Reykjavík. 17. nóv. 1983. Kolbrún Jónsdóttir, 8. landsk. þm., hefur í dag ritað mér á þessa leið: „Þar sem ég er á förum til útlanda til að sitja þing Sameinuðu þjóðanna mun ég ekki geta sótt þingfundi á næstunni. Leyfi ég mér því með skírskotun til 138. gr. laga um kosningar til Alþingis að óska þess, að 1. varamaður landskjörinna þm. BJ, Kristófer Már Kristinsson kennari í Reykholti, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að fram fari í Sþ. rannsókn á kjörbréfi varamanns. Salome Þorkelsdóttir, forseti Ed.“ „Reykjavík, 17. nóv. 1983. Ragnar Arnalds, 3. þm. Norðurl. v., hefur í dag ritað mér á þessa leið: „Þar sem ég er á förum til útlanda til að sitja þing Sameinuðu þjóðanna mun ég ekki geta sótt þingfundi á næstunni. Leyfi ég mér því með skírskotun til 138. gr. laga um kosningar til Alþingis að óska þess, að 1. varamaður Alþb. í Norðurl. v., Þórður Skúlason sveitarstjóri, Hvammstanga, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að fram fari í Sþ. rannsókn á kjörbréfi varamanns. Salome Þorkelsdóttir, forseti Ed.“ „Reykjavík, 21. nóv. 1983. Guðmundur J. Guðmundsson, 7. þm. Reykv., hefur í dag ritað mér á þessa leið: „Þar sem ég mun ekki vegna veikinda geta sinnt þingstörfum á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður Alþb. í Reykjavík, Ólafur Ragnar Grímsson fyrrv. alþm., taki sæti á Alþingi í forföllum mínum.“ Þetta er yður, herra forseti, hér með tilkynnt með ósk um að þér látið fram fara í Sþ. rannsókn á kjörbréfi varamanns. Ingvar Gíslason, forseti Nd.“ Þessum bréfum fylgja kjörbréf Kristófers Más Kristinssonar, Þórðar Skúlasonar og Ólafs Ragnars Grímssonar. Vil ég biðja hv. kjörbréfanefnd að taka þessi kjörbréf til rannsóknar. Á meðan verður fundinum frestað. Fundinum er frestað í tíu mínútur. - Fundarhlé.



Herra forseti. Kjörbréfanefnd hefur komið saman til fundar og tekið fyrir þrjú kjörbréf, kjörbréf Kristófers Más Kristinssonar kennara í Reykholti, 1. varamanns landskjörinna þm. BJ, sem mun taka sæti Kolbrúnar Jónsdóttur, sem er á förum til útlanda til að sitja þing Sameinuðu þjóðanna, kjörbréf Þórðar Skúlasonar sveitarstjóra á Hvammstanga, sem mun taka sæti Ragnars Arnalds, 3. þm. Norðurl. v., sem er farinn utan til að sitja þing Sameinuðu þjóðanna, og kjörbréf Ólafs Ragnars Grímssonar, 1. varamanns Alþb. í Reykjavík, sem mun taka sæti Guðmundar J. Guðmundssonar, 7. þm. Reykv., sem hefur tilkynnt veikindaforföll. Kjörbréfanefnd mælir með því að þessi kjörbréf öll verði tekin gild.



Ólafur Ragnar Grímsson og Þórður Skúlason hafa áður setið á Alþingi en Kristófer Már Kristinsson mun nú undirrita eiðstafinn. Hinn nýi þingmaður, Kristófer Már Kristinsson, 8. landsk. þm., undirritaði drengskaparheit um að halda stjórnarskrána.



Ég býð Kristófer Má Kristinsson, Þórð Skúlason og Ólaf Ragnar Grímsson velkomna til starfa á Alþingi.